1 ביוני 2020

**הצעה לקורס: שני צידי המטבע – עושר, כח וההיסטוריה של הכסף מהמצאת הכתב עד הביטקוין.**

ד"ר שרון גורדון

תקציר:

כסף הוא אחד המוסדות האנושיים הוותיקים ביותר, הגלובליים ביותר והמשפיעים ביותר על כל תחומי החיים. הוא מעורר מנעד של רגשות, בין אם הוא ישנו ובין אם הוא איננו. בקורס זה נלמד על התפתחות הכסף מעת הולדתו עם המצאת הכתב, עד ימינו אלה עם עלייתם של מטבעות וירטואליים. הקורס ידון בכסף כגורם בעל סתירות ומתחים הבאים לידי ביטוי לאורך כל ההיסטוריה: כמוסד חברתי שהוא פוליטי לא פחות משהוא כלכלי, ומייצג כח לא פחות מאשר עושר. המעקב אחר ההתפתחות ההיסטורית של הכסף בקורס כרוך בשאלות מרכזיות הנוגעות לזמננו והנטועות בהיסטוריה: מהו כסף? מה הקשר של כסף עם עולם המציאות, וכיצד הוא מעצב מדינה, יחסים בינלאומיים ויחסים בין אנשים. בכל שיעור נתוודע להוגה דעות, טקסט מכונן ועולם מושגים הנוגעים לסוגייה הנידונה.

מבנה הקורס:

להלן ראשי הפרקים. בקורס סמסטריאלי בן 14 מפגשים יצומצמו הנושאים, בעיקר החלק השני (הנושאי).

**מבוא**

**מה זה כסף?** נרטיבים להולדת הכסף: חליפין; חוב; קדושה.

**מהפכות טכנולוגיות וכסף:** מהפכת הכתב והולדת המטבע. מהפכת הדפוס והולדת כסף הנייר. מהפכת המחשוב והולדת כרטיס האשראי. מהפכת הבלוקצ'יין והביטקוין.

**חלק היסטורי**

**כסף בעולם העתיק:** יוון ורומא.

**זהב הוא עושר:** גילוי העולם החדש

**כסף ומלחמה:** אירופה המסוכסכת

**נייר הוא כח:** כסף וצמיחת המדינה המודרנית

**הכסף ו"העולם האמיתי":** אדם סמית', קרל מרקס וטבע הכלכלה המודרנית.

**אינפלציה:** אנגליה אחרי מלחמות נפוליאון, ההיפר אינפלציה בגרמניה אחרי מלה"ע ה-1, היפר אינפלציה בישראל

**משבר כלכלי:** השפל הגדול של שנות ה-30

**"בית החרושת" של הכסף:** הבנק המרכזי והבנקים המסחריים.

**כסף ושלום:** תקן הזהב במאה ה-19, שליטת הדולר במאה ה-20. האיחוד האירופי.

**עידן החוב הגלובלי:** משבר הסאב פריים ב-2008, חוב עולמי, משבר יוון

**חלק נושאי**

**כסף ודת**: יהדות, נצרות, אסלאם

**כסף, יהודים ואנטישמיות:** הברית החדשה, ריבית, רוטשילד

**כסף ואידיאולוגיות:** סוציאליזם, אוטופיות של כסף, הקיבוץ.

**הפרט והיחסים הבינאישיים:** זהות קולקטיבית, יחסים בין אישיים, כסף ורגשות, הבניית האינדיבידואל.

**סיכום**

**לקראת עידן חדש?** מטבעות וירטואליים

על אודותי:

בוגרת תואר ראשון בכלכלה מהאוניברסיטה העברית, תואר שני בהיסטוריה כללית מאוניברסיטת תל אביב, ובעלת תואר דוקטור בהיסטוריה גרמנית מהאוניברסיטה העברית. כמו כן למדתי בגרמניה באוניברסיטת קונסטנץ ובאוניברסיטת לייפציג. ההתמחות שלי עוסקת בתרבות פוליטית כלכלית ודתית בגרמניה ואוסטריה המודרניות, ובעיקר בתפיסת הכסף בהגות, בתרבות, בדת ובמדיניות במאות ה-19 וה-20, ובסוגיית הקשר בין יהודים, כסף ואנטישמיות. פרסמתי מספר מאמרים בנושאים אלה, ערכתי כתב עת וגיליונות בכתבי עת, ולאחרונה ספר שערכתי (עם ד"ר רינה פלד) על וינה במפנה המאה ה-19. במשך מספר שנים העברתי שיעורים על כסף בקורס על גלובליזציה במסגרת התכנית לתואר שני בבצלאל, העברתי קורס על היסטוריה של הכסף לתואר שני באוניברסיטת תל אביב, וכעת אני מעבירה כבר שנה שלישית ברציפות קורס על ההיסטוריה של הכסף במכללת אפקה. כמו כן, מייסדת ומנהלת "רמה – רשת מדעי הרוח והחברה".